Haar veelsydigheid kon sy ten toon stel toe sy gevra is om onder andere die uitdagende rol van Annie Oakley in die musiekblyspel Annie Get Your Gun te vertolk, wat geheel 'n ander klank van haar stem vereis het. Sy sê altyd dat sy die enigste operasangeres is wat sy ken wat ooit Annie Oakley gesing het!
Barbara was 'n Mozart-eksponent van formaat wat die Mozart-legatolyn met 'n meesterlike tegniek kon beheer en was beskou as die perfekte Mozart-sopraan . Hierna is sy uitgenooi om in Glyndebourne se operahuis te gaan sing, maar sy het dit van die hand gewys weens familieverpligtinge.
"... Barbara hou baie van die engeltjie-met-'n-angeltjie-rolle seker maar omdat sy basies half so is. Vol terg en lag. Maar sy is nie bang om haar sê te sê nie. Sy het werklik 'n fools-rush-in-where-angles-fear-to-tread mentaliteit. Ons het haar op die verhoog leer ken as 'n komediant met 'n goue stem en 'n lighartige aard wat goed aangepas het in haar rolle. Sy is 'n klein mensie met groot geesdrif en 'n stem wat mooi by die omvang van haar geesdrif aanpas. Haar sang was haar stokperdjie. Barbara sê dat sy ook geen prima donna geaardheid of temperament het nie. Daar is soms wel 'n bietjie weerlig van haar kant af, en dit het niks met kunstenaarstemperament te doen nie".
Gou het Olga al drie haar kinders se sangtalent ontdek en nie geskroom om hulle van kleins af liedjies te leer en aan te moedig om verder klasse te neem nie. Pa Bernard was 'n begaafde jazz-musikant en het die kontrabas so met die vingers gepluk. Hy was 'n talentvolle improviseerder en het vir 'n dansorkes gespeel wat oral in die Johannesburg-omgewing opgetree het. As tieners het Barbara en Leonore graag saam met hulle pa se jazzorkes getoer en as soliste opgetree en daarmee die eerste stappe geneem na die groot verhoë van Suid-Afrika.
"Om aan die Champion Solo Eisteddfod deel te kon neem, moes jy eers die ope opera afdeling wen, wat ek wel gedoen het".
Sy het ons van kleintyd af geleer om te sing en ons kon elkeen op twee jaar al ons eerste liedjies sing. Ek het my openbare sangdebuut op driejarige ouderdom gemaak op 'n konsert saam met haar en Rudi Neitz. Dit was 'n ongelooflike belewenis wat ek tot vandag toe kan onthou!
Dit was vir my 'n groot voorreg om deel te kon gewees het van hierdie opwindende era van opera in ons land wat so skielik tot 'n einde in die jaar 2000 gekom het. Ek was deel van hierdie bloeityd van opera, 'n leerskool vir my as sopraan, van onskatbare waarde!"
"In hierdie musiekprogram word talle staaltjies van die karakters uit Pelgrimsrus vertel. " ... So is daar die staaltjie van Maud-Mary Purcell, wat deur Barbara Veenemans gespeel word. Die man op wie sy verlief was, was een van die talle met swerwersbloed in hulle are. Maud-Mary se storie word vertel in die liedjie Ballade vir 'n Waitress, waarin sy haar klagtes oor de klante wat haar gedurig roep, sing: 'Ek is net maar mens, en as ek nog 'n order kry dan gaan ek wraggies grens' ... "
Haar konsertloopbaan het haar regoor die land geneem. Sy het nie slegs in die land se groot stede opgetree nie, maar sy het omtrent in elke klein dorpie in Suid-Afrika 'n konsertuitvoering gegee. Van haar gereelde medesangers sluit in Gé Korsten, Rudi Neitz en George Kok. Sy het ook op konserte in Suidwes-Afrika (Namibië) gesing en was in die sewentiger jare ook op 'n konserttoer deur Rhodesië (Zimbabwe) saam met Gé Korsten.
In die sewentiger jare vertrek sy na Suidwes-Afrika (Namibië) om daar te gaan sing vir die troepe wat grensdiens gedoen het. Dit bly vir Barbara een van die opwindendste toere wat sy nog meegemaak het.
Sy het ook met die TRUK-orkes na verskeie hoërskole regoor die land getoer om leerlinge aan die simfonie-orkes bekend te stel.
In 1974 neem Barbara die langspeelplaat Ek Wens vir EMI / Brigadiers op. Dit is 'n versameling van ligte kontemporêre Afrikaanse liedjies.
In 1996 is 'n CD, 'n versameling van haar twee ligte langspeelplate uitgegee, onder die titel Kom Terug.
In 1998 ontvang sy 'n oorkonde van die ATKV vir haar bydrae tot die bevordering van die Afrikaanse Lied.
In 2007 ontvang Barbara 'n Sertifikaat van Erkenning van Die Musiekgemeenskap van Pretoria vir "haar volgehoue bevordering van musiek (Kategorie Opera) oor jare heen en hierdeur ook direk die instandhouding van die musiekkultuur en die deel met andere die kuns van die stem. U word geag 'n ambassadeur op musiekgebied te wees vir Suid-Afrika."